আবারও ভাঙন দীপিকা পাডুকোনের সম্পর্কে। কেরিয়ারে আকাশ ছুঁতে পারলেও সম্পর্কের ব্যাপারে ভাগ্যদেবতা তাঁর সহায় থাকেন না বললেই চলে। তাই আবারও রণবীর সিংহের সঙ্গে তিলতিল করে গড়ে তোলা সম্পর্কটাও পরিণতি পেল না। 
বিটাউনে এখন এই খবরটাই কানাঘুষো শোনা যাচ্ছে। আর নেই রামলীলা, বাজিরাও-মস্তানি, থুড়ি ‘দীপবীর’ জুটি। টানা পাঁচ বছর সম্পর্কে ছিলেন তাঁরা। অনস্ক্রিন এবং অফস্ক্রিন দুই কেমিস্ট্রির জন্যই হিট ছিল এই জুটি। সব কিছু যখন ভালই চলছিল, তা হলে সম্পর্ক ভাঙল কেন? 
বিটাউনেরই এক সূত্রের থেকে জানা গিয়েছে, রণবীর সিংহ নাকি এখন অন্য কাউকে ডেট করছেন। দীপিকার সঙ্গে সম্পর্ক ভাঙতেই, আরও একটি নতুন সম্পর্কে চলে গিয়েছেন তিনি। এক সর্বভারতীয় সংবাদমাধ্যমের রিপোর্টে এরকমই উঠে এসেছে। 
বি-টাউনের সূত্রের দাবি, রণবীর বহুদিন ধরেই দীপিকাকে বিয়ের জন্য রাজি করাতে চাইছিলেন। কিন্তু দীপিকা মোটেই সায় দেননি বয়ফ্রেন্ডের এইরকম ইচ্ছেতে। দীপিকার মত, বিয়ে করলে তার প্রভাব পড়বে কেরিয়ারের উপরে। আর দীপিকার কাছে কেরিয়ারই সর্বাগ্রে। আর এতেই ক্ষুণ্ণ হয়েছেন রণবীর। এই একটি বিষয়ে না শুনে পুরো সম্পর্কতেই ইতি টেনে নতুন সম্পর্কে চলে গিয়েছেন তিনি। 
রণবীরের সূত্র যদিও জানিয়েছেন, বহুদিন ধরে ধৈর্য রেখেছিলেন তিনি। এমনকী, যখন দীপিকা মার্কিন যুক্তরাষ্ট্রে শ্যুটিং করছিলেন, সম্ভব হলেই দীপিকার সঙ্গে দেখা করতে যেতেন রণবীর সিংহ। যখন ভিন ডিজেলের সঙ্গে দীপিকার গুজব ছড়িয়েছিল, তখন সেসবেও কান দেননি তিনি। কিন্তু ধৈর্যের বাঁধ ভেঙেছে রণবীরের। তাই অন্য বান্ধবী খুঁজে নিয়েছেন তিনি। তবে তিনি কে, তা এখনও জানা যায়নি।